SKRIFTLIG FORESPØRGSEL P-0189/01

af Mogens Camre (UEN) til Kommissionen

(29. januar 2001)

Om: PKK's aktiviteter uden for Tyrkiet

PKK-avisen Özgür Politika har den 5., 6. og 7. december 2000 i Tyskland trykt og omdelt information om nylige væbnede sammenstød mellem de oprørske kurdiske partier, PKK og YNK, som er et dække for PUK (Patriotic Union of Kurdistan) ledet af Talaban. Det beviser, at PKK ikke er ophørt med sine væbnede aktiviteter. PKK bibeholder sine bevæbnede styrker uden for Tyrkiet og er i stand til at udføre terroristaktioner mod tyrkiske borgere. Der er yderligere detaljeret information om dette på Özgür Politicas hjemmeside www.ozgurpolitica.org.

Disse torrorist- og ekstremistbevægelser, som opererer inden for Den Europæiske Union, er en alvorlig trussel mod de europæiske borgere såvel som mod deres egne landsmænd. Det vil derfor være af stor interesse at vide, hvilken information Kommissionen ligger inde med om PKK-terrorister, som opererer fra Den Europæiske Unions lande eller fra andre territorier.

Hvilken information kan Kommissionen give om truslen fra PKK uden for Tyrkiet og tager Kommissionen aktiv del i at støtte kampen mod en sådan terrorisme?

Svar afgivet på Kommissionens vegne af Antonio Vitorino

(8. marts 2001)

Kommissionen er opmærksom på PKK's aktiviteter og fordømmer ubetinget enhver organisations anvendelse af vold og terrorisme.

I artikel 29 i traktaten om Den Europæiske Union nævnes bekæmpelse af terrorisme som et middel til at bidrage til at nå EU's mål om at sikre borgerne et højt tryghedsniveau i et område med frihed, sikkerhed og retfærdighed.

De væsentligste fora for samarbejde mellem medlemsstaterne og Kommissionen er to arbejdsgrupper i Rådet vedrørende terrorisme (den ene beskæftiger sig med terrorisme i EU og den anden med terrorisme ud fra en international synsvinkel) og Europol.

Medlemsstaterne udveksler oplysninger om de interne og eksterne trusler, som terroristgrupper som f.eks. PKK udgør for medlemsstaterne og træffer beslutninger med henblik på at forbedre samarbejdet. Der udarbejdes regelmæssigt et (fortroligt) dokument om interne og eksterne trusler om terrorisme.

Endvidere støtter Europol, der bl.a. har mandat til at bekæmpe terrorisme, de tjenester i medlemsstaterne, der forestår håndhævelsen af lovgivningen, gennem udvekslinger af oplysninger og udarbejdelse af en strategisk og operationel analyse.

EU spiller desuden en aktiv rolle i forbindelse med FN's arbejde med at bekæmpe terrorisme. Inden for rammerne af dette arbejde er et dusin væsentlige konventioner trådt i kraft eller ved at blive ratificeret.

Gruppen af de otte mest industrialiserede lande (G8) udgør ligeledes en væsentlig ramme for drøftelserne vedrørende bekæmpelse af terrorisme. Foruden arbejdet i G8, som de medlemsstater, der er medlemmer heraf, og Kommissionen deltager i, er der indledt et omfattende samarbejde med USA, Indien, Rusland og de associerede lande.

En ny trussel på terroristområdet er cyberterrorisme, dvs. anvendelsen af Internettet til at true eller tvinge andre. Arbejdsgruppen i Rådet er ved at forbedre samarbejdet mellem medlemsstaterne ved hjælp af et nyt system for udveksling af oplysninger om terroristers netsteder.